Gjennem stormen

Gjennem stormen (originaltittel Way Down East) er en stum amerikansk romantisk dramafilm fra 1920, regissert av D. W. Griffith. Lillian Gish og Richard Barthelmess spiller hovedrollene. Filmen er basert på Lottie Blair Parkers skuespill Way Down East fra 1903 og er en av i alt fire filmversjoner. Det er to andre stumfilmversjoner og en lydfilm fra 1935 med Henry Fonda i hovedrollen. Griffiths versjon blir spesielt husket for klimakset hvor Gishs rollefigur blir reddet fra døden på en isbelagt elv.

Det amerikanske filminstituttet (AFI) har kåret Gjennem stormen til tidenes 71. beste kjærlighetsfilm fra USA.

Handling 
Anna Moore (Lillian Gish), en godtroende jomfru fra landsbygda, blir lurt inn i ekteskap av den sleipe rikmannen Lennox Sanderson (Lowell Sherman). Hun blir gravid, og han forlater henne. Hun føder, men lykken er kort og barnet dør. Anna er motløs, men finner seg etter hvert jobb hos godseieren Bartlett (Burr McIntosh). Bartletts sønn David (Richard Barthelmess) forelsker seg i henne, men Anna er redd for at fortiden hennes kommer til å ødelegge forholdet. Når godseieren får høre om Annas fortid, kaster han henne ut på gaten midt i en iskald snøstorm. Anna forsvinner og ender opp drivende på et isflak. David redder henne, og de gifter seg i slutten av filmen.

Medvirkende 
 Lillian Gish som Anna Moore
 Richard Barthelmess som David Bartlett
 Lowell Sherman som Lennox Sanderson
 Burr McIntosh som godseier Bartlett
 Kate Bruce som mor Bartlett
 Mary Hay som Kate
 Creighton Hale som professoren
 Emily Fitzroy som Maria Poole
 Porter Strong som Seth Holcomb
 Edgar Nelson som Hi Holler
 Margaret Frances Andrews som Diana Tremont
 Vivia Ogden som Martha Perkins
 George Neville som konstabelen

Bildegalleri

Referanser

Eksterne lenker 
 

Filmer fra 1920
Stum-romantiske dramafilmer fra USA
Stumfilmer fra USA
Sort-hvitt-filmer
Filmer basert på skuespill
Filmer regissert av D. W. Griffith
Filmer lagt til rurale strøk